Rea Vaya-busbestuurders ontslaan | Maroela Media
Rea Vaya-busse Foto: joburg.org.za
Stakende busbestuurders van die Rea Veya-busdiens is na afloop van 'n dissiplinêre verhoor ontslaan.
"Al die werkers wat aan wangedrag skuldig bevind is, is met onmiddellike effek ontslaan," het Piotrans, die maatskappy wat die busdiens bedryf, gesê. "Die afgedankte werkers is in kennis gestel van hul reg om te appelleer teen die straf wat aan hulle opgelê is."
Nagenoeg 160 busbestuurders het twee weke gelede hulle busse verlaat sonder om 'n verduideliking te verskaf.
Volgens Piotrans het die meerderheid van die busbestuurders nie vir die dissiplinêre verhore opgedaag nie. "Die maatskappy het redelike pogings aangewend om te verseker dat die werknemers kennisgewings ontvang om die verhore by te woon, en het verder seker gemaak dat die betrokke vakbonde in kennis gestel word van die saak."
Piotrans het gesê 65 busbestuurders is steeds in diens van die maatskappy. "Ons doen 'n beroep op ons kliënte om geduldig te wees terwyl ons bedrywighede na normaal terugkeer. Die busdienste sal vir die volgende paar weke nog stadig wees."